Tine Urnaut je dolgoletni kapetan slovenske moške odbojkarske reprezentance, s katero je nanizal številne uspehe. Prvo odličje je z reprezentanco osvojil na sredozemskih igrah leta 2009 v Pescari, sledil je bron v evropski ligi (2011), prvo zmago pa so Slovenci zabeležili leta 2015 v evropski ligi. Leta 2015 so naši odbojkarji pod vodstvom Andree Gianija osvojili srebrno medaljo na evropskem prvenstvu leta 2015 v Bolgariji in Italiji, Urnaut pa je reprezentanco povedel tudi v svetovno ligo in se s soigralci že leta 2016 veselil zlate medalje ter uvrstitve v drugo kakovostno skupino. V njej je naša izbrana vrsta slavila že v naslednji sezoni ter si priigrala uvrstitev v prvi kakovostni razred, a je mednarodna zveza (FIVB) tekmovanje ukinila in ustanovila Volleyball Nations League (VNL), v kateri Slovenija ni dobila mesta. Leta 2018 so naši odbojkarji prvič nastopili na svetovnem prvenstvu in osvojili 12. mesto, leta 2019 pa so se skozi pokal Challenger uvrstili v VNL, med odbojkarsko elito. Leto 2019 je prineslo tudi nov izjemen uspeh, srebrno odličje na domačem evropskem prvenstvu, ki ga je Slovenija gostila skupaj s Francijo, Belgijo in Nizozemsko.Tine Urnaut je bil kot edini Slovenec izbran v idealno šesterko evropskega prvenstva 2015.